Nám og þjálfun á háskólastigi : Stúdentar Fyrir hverja ? Stúdenta á öllum stigum háskólanáms og nýútskrifaða stúdenta allt að ári eftir útskrift . Háskóla sem vilja fá til sín aðstoðarkennara og fyrirtæki og stofnanir sem hafa áhuga á að taka stúdenta í starfsþjálfun . Stúdentar geta farið í 3 - 12 mánuði í skiptinám eða 2 - 12 mánuði í starfsþjálfun sem hluta af námi , til dæmis sem aðstoðarkennarar á meðan þeir eru í námi eða að því loknu . Stúdentar fá upplýsingar um umsóknarfresti hjá sínum heimaskóla og skila umsóknum þangað . Skólum , stofnunum og fyrirtækjum sem hafa áhuga á að taka háskólastúdent í starfsþjálfun er bent á leiðbeiningar um móttöku þeirra á vinnustað . Hvers vegna ? Kannanir og úttektir hafa leitt í ljós að tímabundið nám í ókunnu landi getur stuðlað að persónulegum og félagslegum þroska og sömuleiðis verið námslega gefandi . Niðurstöður þeirra sýna að kynni af öðru landi en heimalandi gera ungt fólk færara um að aðlagast ólíkum aðstæðum , auka hæfni þeirra til að eiga samskipti við fólk með ólíkan menningarbakgrunn , stuðla að bættri tungumálakunnáttu og aukinni faglegri breidd í námi og auka skilning og þekkingu á málefnum Evrópu . Atvinnulífið lítur jákvæðum augum að nýútskrifaðir einstaklingar hafi reynslu af námi og dvöl erlendis . Fyrirtæki og stofnanir geta stuðlað að því að stúdentar séu hæfari til að sinna störfum að námi loknu með því að veita þeim tækifæri til þjálfunar á vinnustað . Markmið starfsþjálfunar er að bæði stúdent og viðtakandi njóti góðs af henni . Hvert er markmiðið ? Hverjir geta sótt um ? / Styrkupphæðir Háskólar sem hafa hlotið vottun hjá Evrópusambandinu ( Erasmus Higher Education Charter ) geta sótt um styrk til að senda stúdenta sína í skiptinám og starfsþjálfun . Stúdentar sækja um um styrk til síns heimaskóla . Hvað er styrkt : Skiptinám sem hluta af námi í 3 - 12 mánuði í senn . Starfsþjálfun sem hluta af námi í 2 - 12 mánuði í senn . Starfsþjálfun að lokinni útskrift í 2 - 12 mánuði , en sækja þarf um styrkinn fyrir útskrift . Styrkupphæðir ( frá og með 2018 úthlutun ) : Upphæðin fer eftir áfangastað , 670€ - 770€ á mánuði + ferðastyrkur . * * Ferðastyrkur er á bilinu 275€ til 1.100€ eftir áfangastað . Hægt er að sækja um viðbótarstyrk vegna fötlunar eða heilsufars . Með námssamningi skuldbindur heimaskóli sig til að meta að fullu þau námskeið sem stúdent tekur í skiptináminu . Mikilvægt er að samningurinn sé uppfærður ef stúdent gerir breytingar á námskeiðsvali og staðfesta við heimaskóla . Með starfsþjálfunarsamningi skuldbindur heimaskóli sig til að meta starfsþjálfunina sem hluta af námi stúdents við skólann . Æskilegt er að starfsþjálfun sé metin til eininga en ef það reynist ekki hægt skal tilgreina hana með texta í skírteinisviðauka ( Diploma Supplement ) sem stúdent fær við útskrift . Með Europass færnipassa er starfsþjálfun að lokinni útskrift vottað með formlegum hætti af heimaskóla . Þátttökulönd Hægt er að fara í skiptinám og starfsþjálfun til allra þátttökulanda í Erasmus + . Þessi lönd eru Evrópusambandslöndin 28 , EFTA löndin Ísland , Liechtenstein og Noregur auk Serbíu , Tyrklands og Makedóníu . Stúdentar , sérstaklega í doktorsnámi , geta sótt um styrki til skiptináms og starfsþjálfunar utan Evrópu . Mjög takmarkaður fjöldi styrkja er í boði fyrir stúdenta í grunn - og meistaranámi . Háskólar geta einnig úthlutað styrkjum til skiptistúdenta sem eru að koma til Íslands frá löndum utan Evrópu , á öllum námsstigum . Sjá hér nánari upplýsingar .